FI Euroopan unionin virallinen lehti C 93/8

Tiivistelmä tiedoista, jotka jäsenvaltiot ovat toimittaneet perustamissopimuksen 87 ja 88 artiklan soveltamisesta maataloustuotteiden tuottamisen alalla toimiville pienille ja keskisuurille yrityksille myönnettävään valtiontukeen ja asetuksen (EY) N:o 70/2001 muuttamisesta annetun komission asetuksen (EY) N:o 1857/2006 nojalla myönnettävästä valtiontuesta

(2008/C 93/06)

Tuen numero: XA 373/07

Jäsenvaltio: Yhdistynyt kuningaskunta

Alue: Shetland

Tukijärjestelmän nimike tai yksittäistä tukea saavan yrityksen nimi: Shetland Cast Ewe Welfare Scheme

Oikeusperusta: Section 4 of the Small Landholders (Scotland) Act 1911

Commission Regulation (EC) No 1857/2006

Tukiohjelman arvioidut vuosikustannukset tai yritykselle myönnetyn yksittäisen tuen kokonaismäärä:

Vuosi Kustannukset 2007–2008 Alle 50 000 GBP

Tuen enimmäisintensiteetti: Tuki rajoittuu viranomaisten virallisesti tunnustamasta taudinpurkauksesta johtuviin menetyksiin, jotka aiheutuvat karanteenivelvollisuuksista. Tuki-intensiteetti on enintään 100 prosenttia

Täytäntöönpanopäivä:

Tukiohjelman tai yksittäisen tuen kesto: Järjestelmän kesto on kymmenen viikkoa ja päättyy 9. helmikuuta 2008

Tuen tarkoitus: Shetland Cast Ewe Welfare Scheme -järjestelmä on avoinna Shetlandsaarten viljelijöille ja pientilallisille, joille on aiheutunut uuhien hyvinvointiin liittyviä ongelmia vientirajoitusten vuoksi, jotka määrättiin, kun Yhdistyneessä kuningaskunnassa puhkesi suu- ja sorkkatauti. Shetlandsaarilla tilanne on erityisen vakava sellaisten uuhien osalta, jotka eivät enää pysty lisääntymään Shetlandsaarilla: vanhat eläimet tavallisesti joko myydään ja viedään Shetlandsaarilta syyskuun lopussa muualle Yhdistyneeseen kuningaskuntaan leppeämpään ilmastoon, jossa ne karitsoivat vielä viimeisen kerran, tai myydään lampaanlihaksi elintarvikeketjuun. Suu- ja sorkkataudin takia määrättyjen vientikieltojen ja siirtorajoitusten vuoksi Shetlannin saarilla ei ollut elo-syyskuussa perinteisiä vanhojen uuhien syysmarkkinoita, joilla eläimet olisi myyty emolampaiksi tai lihoiksi.

Tähän järjestelmään kuuluvat uuhet ovat yli viiden vuoden ikäisiä, eivätkä niiden hampaat enää pysty pureskelemaan muuta kuin kaikkein pehmeintä rehua. Ne eivät näin ollen saa lisärehusta riittävästi ravintoa viimeistä tiineyttä varten. Eläimiä ei kuitenkaan voitu siirtää elo-syyskuussa Etelä-Englannin ja Walesin vihannoille niityille edellä mainittujen vientirajoitusten vuoksi, jotka määrättiin, kun Yhdistyneessä kuningaskunnassa puhkesi tuolloin suu- ja sorkkatauti.

Shetlandsaarilla ruoho ei kasva enää lokakuussa. Luonnonrehun puutteen vuoksi vanhojen uuhien kunto heikkenee eli niiden hyvinvointi alkaa huveta. Tilanne pahenee talven mittaan, ja eläinten hyvinvointiin liittyvät ongelmat ovat vakavia: eläimet näkevät nälkää. Suurimmalla osalla viljelijöistä ja pientilallisista ei ole keinoja lopettaa ja haudata vanhoja uuhia maatilallaan (kallioperän päällä oleva pintamaakerros on niin ohut, että hautaaminen on Shetlandsaarilla lähes mahdotonta). Jos nämä eläimet joutuvat jäämään Shetlandsaarille, koska niille ei ole nyt markkinoita, ne joutuvat kitumaan kunnon heikentyessä. Sen vuoksi ne on eläinten hyvinvointiin liittyvin perustein syytä teurastaa.

Huom: Shetlandsaarille on myönnetty poikkeus, jonka nojalla hautaaminen sallitaan.

Tuottajien on kuljetettava tukikelpoiset eläimet (eli uuhet, jotka eivät enää pysty lisääntymään Shetlandsaarilla) keräyskeskukseen. Keräyskeskuksen toimijat eivät suorita tuottajille maksua tukikelpoisista eläimistä. Eläimet eivät joudu elintarvikeketjuun, vaan ne kuljetetaan teurastamoihin teurastettaviksi ja hävitettäviksi. Nämä palvelut suoritetaan Skotlannin hallituksen puolesta tarjouskilpailun perusteella. Tämä on asetuksen (EY) N:o 1857/2006 10 artiklan mukaista; sen mukaanhan tuen on rajoituttava viranomaisten virallisesti tunnustamasta taudinpurkauksesta johtuviin menetyksiin

Tukikelpoiset kustannukset: Shetland Cast Ewe Welfare Scheme -järjestelmässä keräyskeskusten toimijoille maksetaan kustakin tukikelpoisesta eläimestä 10 GBP 5 000 eläimeen saakka. Kymmenen punnan tuki kattaa kustannukset, jotka aiheutuvat eläimen teurastamisesta, hautaamisesta Shetlandsaarilla sijaitsevalle Rova Headin kaatopaikalle sekä kuljetuksesta keräyskeskuksen ja teurastamon sekä teurastamon ja kaatopaikan välillä.

Teurastamojen ja kaatopaikkojen pitäjille maksetaan eläinten teurastukseen ja ruhojen hävittämiseen liittyvistä palveluista. Nämä kustannukset määritetään teurastamoille suunnatulla tarjouskilpailulla, ja niistä vastaavat keräyskeskusten toimijat. Tämä on asetuksen (EY) N:o 1857/2006 10 artiklan mukaista; sen mukaan tuen bruttointensiteetti saa olla enintään 100 prosenttia.

Viljelijät ja pientilalliset eivät saa mitään korvausta tässä järjestelmässä hävitetyistä vanhoista uuhista tai kustannuksista, jotka aiheutuvat eläinten kuljetuksesta keräyskeskuksiin. Näin estetään liialliset korvaukset ja hillitään sellaisten eläinten teurastusta, joille voidaan löytää toisenlainen ratkaisu

Alat, joita tuki koskee: Järjestelmää sovelletaan yksinomaan pk-yrityksiin, jotka pitävät vanhoja lampaita Shetlandsaarilla. Vanhat lampaat eivät ole tukikelpoisia aiemmin ilmoitetussa Scottish Welfare Disposal Scheme -järjestelmässä, joka on tarkoitettu nuorille lampaille.

Tukikelpoisia ovat ”pieneksi tai keskisuureksi yritykseksi” luokiteltavat yritykset. Toisin sanoen tuensaajilla (päin vastoin kuin palvelujen tarjoajilla) on oltava alle 250 työntekijää, alle 50 miljoonan EUR vuotuinen liikevaihto tai 43 miljoonan EUR tase. Lisäksi yrityksestä saa olla enintään 25 % muiden yritysten omistuksessa.

Isommat yritykset ja julkista rahoitusta saavat julkiset elimet eivät ole tukikelpoisia

Tuen myöntävän viranomaisen nimi ja osoite:

Shetland Islands Council 6 North Ness Business Park ZE1 0LZ Lerwick United Kingdom Contact Jon Dunn Tel (44) 1595 74 49 51

Internet-osoite: http://www.sdt.shetland.org/Schemes.aspx

Yhdistyneen kuningaskunnan toimivaltaisen viranomaisen (Department for Environment, Food and Rural Affairs) puolesta päivännyt ja allekirjoittanut:

Duncan KERR

Agricultural State Aid

Department for Environment, Food and Rural Affairs

Area 8D, 9 Millbank

C/o Nobel House

17 Smith Square, Westminster

SW1P 3JR London

United Kingdom